Diari Oficial de la Generalitat Valenciana


Sumari del DOGV 9944, del 25-09-2024 (2024/9504)

RESOLUCIÓ de 16 de setembre de 2024, per la qual es convoquen de forma anticipada per a l'exercici 2025 ajudes a la pesca sostenible, aqüicultura sostenible, transformació i comercialització dels productes de la pesca i l'aqüicultura.
------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9944

Data del DOGV
:   25-09-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/9504

CVE
:   YTKW-R-9710-6041

Data del document
:   16-09-2024

Organisme emissor
:   Conselleria d'Agricultura, Aigua, Ramaderia i Pesca

Tipus de document
:   Resolució

Anàlisi jurídica

 Descriptors 

:   * aqüicultura
    * ajuda pública
    * indústria pesquera

L’Orde 7/2024, de 10 de juny, de la Conselleria d’Agricultura, Ramaderia i Pesca, establix les bases reguladores per a la concessió d’ajudes a la pesca sostenible, aqüicultura sostenible, transformació i comercialització dels productes de la pesca i l’aqüicultura (DOGV núm. 9877, 25.06.2024); tot això, dins de l’àmbit del Reglament (UE) 2021/1139, del Parlament Europeu i del Consell, de 7 de juliol de 2021, pel qual s’establix el Fons Europeu Marítim, de Pesca i d’Aqüicultura (d’ara en avant, RFEMPA), i del Reglament (UE) 2021/1060, del Parlament Europeu i del Consell, de 24 de juny de 2021, que establix les disposicions comunes, així com les normes financeres que s’apliquen a diversos fons de la Unió, entre els quals es troba el Fons Europeu Marítim, de Pesca i d’Aqüicultura.

La Comunitat Valenciana té atribuïdes competències en ordenació del sector pesquer i de l’aqüicultura, i és la Conselleria d’Agricultura, Aigua, Ramaderia i Pesca la competent per a tramitar les ajudes comunitàries en esta matèria.

Els articles 40 i 41 de la Llei 1/2015, de la Generalitat, d’hisenda pública, del sector públic instrumental i de subvencions, establix que la tramitació d’expedients de gastos podrà iniciar-se en l’exercici immediatament anterior sempre que hi haja una previsió reiterada en exercicis anteriors, associada en el programa pressupostari, de crèdit adequat i suficient per a la cobertura pressupostària del gasto de què es tracte en els pressupostos de la Generalitat. A tals efectes, esta premissa es complix en les dos línies per als exercicis 2023 i 2024.

A més, s’ha proposat en el projecte de llei de pressupostos de la Generalitat per a 2025 que s’incloga en el programa pressupostari G01120205GE00000.714A00, Ordenació i millora de la producció pesquera, a través de la següent línia de subvenció S0433, «Inversions Fons Europeu Marítim FEMPA», del capítol VII, amb una dotació màxima de 9.100.000,00 euros, i la línia de subvenció S0484, «Millora de les condicions de transformació i comercialització de productes de la pesca i l’aqüicultura», de capítol IV, amb una dotació màxima de 300.000,00 euros.

A la vista de les observacions de la Intervenció Delegada d’Hisenda, s’ha considerat oportú incorporar un article relatiu a la proposta de resolució de les ajudes per a adaptar la instrucció del procediment al que preveu l’article 24 de la Llei 38/2003, general de subvencions.

Per tot això i en virtut de l’article 160.4 de la Llei 1/2015, de 6 de febrer, fent ús de les competències conferides,

RESOLC

*Primer. Objectiu i àmbit*

1. Convocar de manera anticipada per a l’exercici 2025 les ajudes previstes en l’Orde 7/2024, pel que fa a les següents actuacions realitzades en l’àmbit territorial de la Comunitat Valenciana:

Ajudes per a fomentar una pesca sostenible (PESOST)

Correspon als següents tipus d’activitat emmarcats en la prioritat 1, objectius específics 1, 2 i 4:

|  |  |  |
| --- | --- | --- |
| *Tipus d’activitat* | *TI\** | *Codi FEMPA* |
| 1.1.2. Disminució de l’efecte de la pesca | 01 | 110201 |
| 1.1.3. Eficiència energètica i mitigació del canvi climàtic sense increment de capacitat | 03 | 110303 |
| 1.1.4. Eficiència energètica amb augment de capacitat | 03 | 110403 |
| 1.1.5. Millora de les condicions laborals i de seguretat a bord | 02 | 110502 |
| 1.1.6. Millora de les condicions laborals i de seguretat a bord amb augment de capacitat | 02 | 110602 |
| 1.1.8. Valor afegit, economia circular i seguretat alimentària | 02 | 110802 |
| 1.1.12. Ports pesquers, llocs de desembarcament, llotges i ancoratges | 02 | 111202 |
| 03 | 111203 |
| 1.2.1. Motors | 03 | 120103 |
| 1.4.1. Control, inspecció i observança | 10 | 140110 |

  

\*TI: Tipus d’intervenció segons l’annex IV RFEMPA

Ajudes per a fomentar les activitats sostenibles de l’aqüicultura (PEACUI)

Correspon als següents tipus d’activitat emmarcats en la prioritat 2, objectiu específic 1

|  |  |  |
| --- | --- | --- |
| *Tipus d’activitat* | *TI.\** | *Codi FEMPA* |
| 2.1.2. Inversions productives i creació d’empreses en l’aqüicultura | 02 | 210202 |
| 2.1.3. Inversions per a la neutralitat climàtica en l’aqüicultura | 03 | 210303 |

  

\*TI: Tipus d’intervenció segons l’annex IV RFEMPA

Ajudes per a impulsar la investigació i millora del coneixement que incrementen la sostenibilitat en aqüicultura (PEINVEST)

Correspon al següent tipus d’activitat emmarcat en la prioritat 2, objectiu específic 1:

|  |  |  |
| --- | --- | --- |
| *Tipus d’activitat* | *TI.\** | *Codi FEMPA* |
| 2.1.10. Impuls a la investigació i millora del coneixement | 01 | 211001 |

  

\*TI: Tipus d’intervenció segons l’annex IV RFEMPA

Ajudes per a millorar la comercialització mitjançant campanyes de promoció dels productes pesquers i aqüícoles (PECOPP)

Correspon al següent tipus d’activitat emmarcat en la prioritat 2, objectiu específic 2:

|  |  |  |
| --- | --- | --- |
| *Tipus d’activitat* | *TI.\** | *Codi FEMPA* |
| 2.2.2. Millora de la comercialització mitjançant campanyes de promoció dels productes pesquers i aqüícoles | 02 | 220202 |

  

\*TI: Tipus d’intervenció segons l’annex IV RFEMPA

Ajudes per a fomentar la comercialització en el marc de la qualitat i el valor afegit i les inversions en comercialització i transformació (PEPRCO)

Correspon als següents tipus d’activitat emmarcats en la prioritat 2, objectiu específic 2:

|  |  |  |
| --- | --- | --- |
| *Tipus d’activitat* | *TI.\** | *Codi FEMPA* |
| 2.2.3. Foment de la comercialització en el marc de la qualitat i el valor afegit dels productes, envasos i presentacions dels productes pesquers i aqüícoles | 02 | 220302 |
| 2.2.4. Inversions en comercialització i transformació | 01 | 220401 |
| 02 | 220402 |
| 03 | 220403 |

  

\*TI: Tipus d’intervenció segons l’annex IV RFEMPA

*Segon. Persones beneficiàries*

1. Amb caràcter general, podran ser beneficiàries de les ajudes les persones físiques, jurídiques, i les entitats sense personalitat jurídica que complisquen els requisits i efectuen les accions que preveu l’Orde 7/2024 en l’àmbit territorial de la Comunitat Valenciana.

Quan es tracte d’entitats sense personalitat jurídica, haurà de fer-se constar expressament en la sol·licitud la quota de participació de cada un dels membres que la componen, que tindran igualment la condició de beneficiàries. Llevat que es dispose una altra cosa en la sol·licitud, es considerarà que cada membre assumirà els compromisos d’execució i rebrà un percentatge de la subvenció equivalent a la quota de participació en l’entitat. En qualsevol cas, haurà de nomenar-se un representant o un apoderat únic de l’entitat, amb poders suficients per a complir les obligacions que, com a beneficiari, corresponen a l’entitat. No podrà dissoldre’s l’entitat fins que haja transcorregut el termini de prescripció que preveuen els articles 39 i 65 de la Llei 38/2003, de 17 de novembre.

Així mateix, s’hauran de complir els requisits específics arreplegats en les fitxes de cada tipus d’activitat que s’adjunten en l’annex II de l’Orde 7/2024.

*Tercer. Finançament, quantia, procediment de concessió i publicació de les ajudes*

1. Les ajudes regulades en la present resolució estaran cofinançades en un 70 % pel Fons Europeu Marítim, de Pesca i d’Aqüicultura, i la resta per la Generalitat Valenciana.

2. La intensitat de l’ajuda serà del 50 % del gasto subvencionable total de l’operació, amb les excepcions que figuren en l’annex I de l’Orde 7/2024, en el qual s’establixen percentatges màxims d’intensitat d’ajuda específics.

3. El límit d’ajuda màxim per operació serà de 6.000.000 euros.

4. Les ajudes es concediran en règim de concurrència competitiva mitjançant convocatòria oberta i anticipada, de manera que en l’exercici 2024 podrà arribar-se al moment procedimental immediatament anterior al de la resolució de concessió.

5. Les ajudes es concediran amb càrrec a l’aplicació pressupostària G01120205GE00000.714A00, Ordenació i millora de la producció pesquera, a través de les línies de subvenció i pels imports totals màxims que s’assenyalen en l’apartat següent, estimats sobre la base del saldo disponible en els pressupostos de la Generalitat de 2024 una vegada aplicada la dotació màxima corresponent a la convocatòria anticipada segons els articles 40 i 41 de la Llei 1/2015, de la Generalitat, d’hisenda pública, del sector públic instrumental i de subvencions. No obstant això, la concessió estarà condicionada a l’existència, en els pressupostos de l’exercici econòmic següent, de crèdit adequat i suficient.

Així mateix, l’òrgan gestor podrà aplicar a la convocatòria tramitada anticipadament, sense necessitat d’una nova convocatòria, la quantitat que aprovada en la Llei de pressupostos de 2025 resulte superior a l’estimada que s’haja fet constar en la convocatòria anticipada.

6. Al llarg de l’exercici es duran a terme dos procediments de selecció successius mitjançant dos comissions de valoració:

*a*) Primera comissió de valoració

Aplicació pressupostària G01120205GE00000.714A00.4, línia S0484, «Millora de les condicions de transformació i comercialització de productes de la pesca i l’aqüicultura». Capítol 4.

|  |  |
| --- | --- |
| *Concepte* | *2025* |
| Ajudes per a millorar la comercialització mitjançant campanyes de promoció dels productes pesquers i aqüícoles (PECOP) | 126.000 € |

  

Aplicació pressupostària G01120205GE00000.714A00.7, línia S0433, «Inversions Fons Europeu Marítim FEMPA». Capítol 7.

|  |  |  |  |  |
| --- | --- | --- | --- | --- |
| *Concepte* | *2025* | *2026* | *2027* | *2028* |
| Ajudes per a fomentar una pesca sostenible (PESOST) | 300.000 € | 210.000 € |  |  |
| Ajudes per a fomentar les activitats sostenibles de l’aqüicultura (PEACUI) | 2.280.000 € | 1.596.000 € | 1.368.000 € | 1.140.000 € |
| Ajudes per a impulsar la investigació i millora del coneixement que incrementen la sostenibilitat en l’aqüicultura (PEINVEST) | 42.000 € |  |  |  |
| Ajudes per a fomentar la comercialització en el marc de la qualitat i el valor afegit, i les inversions en comercialització i transformació (PEPRCO) | 780.000 € | 546.000 € | 468.000 € | 390.000 € |

  

b) Segona comissió de valoració

Aplicació pressupostària G01120205GE00000.714A00.4, línia S0484, «Millora de les condicions de transformació i comercialització de productes de la pesca i l’aqüicultura». Capítol 4.

|  |  |
| --- | --- |
| *Concepte* | *2025* |
| Ajudes per a millorar la comercialització mitjançant campanyes de promoció dels productes pesquers i aqüícoles (PECOPP) | 84.000 € |

  

Aplicació pressupostària G01120205GE00000.714A00.7, línia S0433, «Inversions Fons Europeu Marítim FEMPA». Capítol 7.

|  |  |  |  |  |
| --- | --- | --- | --- | --- |
| *Concepte* | *2025* | *2026* | *2027* | *2028* |
| Ajudes per a fomentar una pesca sostenible (PESOST) | 200.000 € | 140.000 € |  |  |
| Ajudes per a fomentar les activitats sostenibles de l’aqüicultura (PEACUI) | 1.520.000 € | 1.064.000 € | 912.000 € | 760.000 € |
| Ajudes per a impulsar la investigació i millora del coneixement que incrementen la sostenibilitat en l’aqüicultura (PEINVEST) | 28.000 € |  |  |  |
| Ajudes per a fomentar la comercialització en el marc de la qualitat i el valor afegit, i les inversions en comercialització i transformació (PEPRCO) | 520.000 € | 364.000 € | 312.000 € | 260.000 € |

  

En resum, els imports globals màxims que es convocaran són:

Aplicació pressupostària G01120205GE00000.714A00.4, línia S0484, «Millora de les condicions de transformació i comercialització de productes de la pesca i l’aqüicultura». Capítol 4.

Anualitat 2025

Import global màxim: 210.000 €

Aplicació pressupostària G01120205GE00000.714A00.7, línia S0433, «Inversions Fons Europeu Marítim FEMPA». Capítol 7.

Anualitat 2025

Import global màxim: 5.670.000,00 €

Anualitat 2026

Import global màxim: 3.920.000,00 €

Anualitat 2027

Import global màxim: 3.060.000,00 €

Anualitat 2028

Import global màxim: 2.550.000,00 €

*Quart. Forma i termini de presentació de sol·licituds*

1. El termini de presentació de sol·licituds s’iniciarà l’endemà de la publicació de l’extracte de la resolució en el *Diari Oficial de la Generalitat Valenciana*  i es mantindrà obert durant 5 mesos.

2. De conformitat amb el que establix l’article 14.3 de la Llei 39/2015, d’1 d’octubre, i l’article 14 de l’Orde 7/2024, les persones sol·licitants estan obligades a relacionar-se amb la Generalitat a través de mitjans electrònics, per la qual cosa hauran de presentar les sol·licituds telemàticament, utilitzant els corresponents models normalitzats disponibles, a través de la seu electrònica de la Generalitat en l’adreça d’Internet:

|  |  |  |
| --- | --- | --- |
| *Prioritat* | *Tipus d’activitat* | *Expedient tipus*  *Seu electrònica GVA.* |
| 1. Fomentar la pesca sostenible i la recuperació i conservació dels recursos biològics aquàtics | 1.1.2. Disminució de l’efecte de la pesca | Ajudes per a fomentar una pesca sostenible  (PESOST)    <https://sede.gva.es/va/inicio/procedimientos?id_proc=18189> |
| 1.1.3. Eficiència energètica i mitigació del canvi climàtic sense increment de capacitat |
| 1.1.4. Eficiència energètica amb augment de capacitat |
| 1.1.5. Millora de les condicions laborals i de seguretat a bord |
| 1.1.6. Millora de les condicions laborals i de seguretat a bord amb augment de capacitat |
| 1.1.8. Valor afegit, economia circular i seguretat alimentària |
| 1.1.12. Ports pesquers, llocs de desembarcament, llotges i ancoratges |
| 1.2.1. Motors |
| 1.4.1. Control, inspecció i observança |
| 2. Fomentar les activitats sostenibles d’aqüicultura, així com la transformació i comercialització dels productes de la pesca i l’aqüicultura, de manera que es contribuïsca a la seguretat alimentària en la Unió. | 2.1.2. Inversions productives i creació d’empreses en l’aqüicultura | Ajudes per a fomentar les activitats sostenibles de l’aqüicultura  (PEACUI)    [https://sede.gva.es/va/inicio/procedimientos?id\_proc=18154](https://sede.gva.es/va/inicio/procedimientos?id_proc=18295%20) |
| 2.1.3. Inversions per a la neutralitat climàtica en l’aqüicultura |
| 2.1.10. Impuls a la investigació i millora del coneixement | Ajudes per a impulsar la investigació i millora del coneixement que incrementen la sostenibilitat en l’aqüicultura (PEINVEST)    <https://sede.gva.es/va/inicio/procedimientos?id_proc=95707> |
| 2.2.2. Millora de la comercialització mitjançant campanyes de promoció dels productes pesquers i aqüícoles | Ajudes per a millorar la comercialització mitjançant campanyes de promoció dels productes pesquers i aqüícoles (PECOPP)    <https://sede.gva.es/va/inicio/procedimientos?id_proc=95389> |
| 2.2.3. Foment de la comercialització en el marc de la qualitat i el valor afegit dels productes, envasos i presentacions dels productes pesquers i aqüícoles | Ajudes per a fomentar la comercialització en el marc de la qualitat i el valor afegit, i les inversions en comercialització i transformació  (PEPRCO)    <https://sede.gva.es/va/inicio/procedimientos?id_proc=18535> |
| 2.2.4. Inversions en comercialització i transformació |

  

En el cas de les persones físiques que siguen armadors i pescadors, la presentació de la sol·licitud la podran efectuar a través de les confraries de pescadors, sempre que disposen de la corresponent acreditació de la representació, sense perjuí de la possibilitat d’actuació per mitjà d’altres representants. La resta de les persones físiques que no tinguen accés ni disponibilitat de mitjans electrònics, podran dirigir-se a la direcció territorial corresponent per a realitzar el tràmit telemàtic.

Per a accedir de manera telemàtica al procediment, la persona sol·licitant ha de disposar de firma electrònica avançada, bé amb el certificat qualificat de representant d’entitat (si és persona jurídica) o bé amb el certificat reconegut per a ciutadans (si és persona física), els dos emesos per l’Agència de Tecnologia i Certificació Electrònica de la Comunitat Valenciana (ACCV). Així mateix, es pot fer servir qualsevol altre sistema de firma electrònica admés per la seu electrònica de la Generalitat <https://sede.gva.es/va/sistemes-d-identificacio-i-signatura-acceptats.>

Quan es vullga tramitar un procediment en representació d’altres persones físiques o jurídiques, se seguirà el que establix l’article 5 de la Llei 39/2015, d’1 d’octubre, i es podrà atorgar esta representació a través del Registre de representants de l’ACCV.(<https://www.accv.es/vl/servicios/ciudadanos-y-autonomos/registro-de-representantes/>) L’accés a este registre per part de les persones representades es pot fer amb un certificat qualificat de ciutadà (si és persona física) o de representant d’entitat (si és persona jurídica).

Les sol·licituds presentades s’han de firmar amb el certificat digital de la persona jurídica que presenta la sol·licitud o, si és el cas, amb el certificat digital del seu representant.

Així mateix, els documents que s’adjunten, la firma dels quals siga obligatòria, els firmarà electrònicament qui siga competent per a fer-ho.

En el supòsit que alguna de les persones sol·licitants presente la sol·licitud presencialment, es requerirà que l’esmene a través de la presentació electrònica, en els termes que preveu l’article 68.4 de la citada Llei 39/2015, d’1 d’octubre. A estos efectes, es considerarà com a data de presentació de la sol·licitud la data en la qual s’haja fet l’esmena.

Quan les persones interessades necessiten donar d’alta o modificar un compte bancari per a percebre les ajudes convocades, esta actuació s’haurà de fer de manera telemàtica a través de la seu electrònica de la Generalitat (<sede.gva.es/proc22648>), d’acord amb el que preveu l’article 6 de l’Orde 2/2022, de la Conselleria d’Hisenda i Model Econòmic, per la qual es regulen les actuacions o tràmits d’alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat.

El formulari de sol·licitud incorpora les següents declaracions responsables, que hauran de subscriure, en tot cas, les persones sol·licitants per a poder accedir a l’ajuda. Estes declaracions hauran de ser individualitzades per a cada un dels membres en cas de les comunitats de béns o altres agrupacions sense personalitat jurídica:

*a*) Declaració responsable del fet que la persona sol·licitant no incorre en les prohibicions per a obtindre la condició de beneficiària que establix l’article 13 de la Llei 38/2003, de 17 de novembre, general de subvencions, que no és deutora de la Generalitat per reintegrament de subvencions, que complix amb els requisits que exigix la normativa reguladora, que disposa de la documentació que així ho acredita i que es compromet a mantindre el seu compliment fins a la finalització del procediment.

*b*) Declaració responsable del fet que totes les dades i declaracions responsables que figuren en esta sol·licitud són certes, i que la persona sol·licitant es compromet a destinar l’import de la subvenció que sol·licita al compliment dels objectius i les activitats que fonamenta la concessió de la subvenció.

*c*) Declaració responsable del fet que he informat les persones de les quals aporte dades o documentació en esta sol·licitud de:

– La comunicació d’estes dades a l’Administració per al tractament en l’àmbit de les competències pròpies i d’acord amb les finalitats del procediment.

– La possibilitat que l’Administració faça consultes relacionades amb les dades per a comprovar, entre altres aspectes, si són certes. Si esta consulta requerix una autorització per llei de les persones les dades de les quals s’han de consultar, la persona sol·licitant o el seu representant legal han d’haver recaptat esta autorització, que ha d’estar disponible a requeriment de l’Administració en qualsevol moment.

– La possibilitat i manera d’exercir els drets d’accés, rectificació, supressió, limitació del tractament o oposició que l’assistixen en relació amb el tractament de les seues dades personals.

d) Declaració responsable de si s’han obtingut subvencions o ajudes per a la mateixa finalitat i, en cas que hagen sol·licitat altres subvencions o ajudes procedents de qualsevol administració o ens públic o privat, nacional o internacional, haurà d’especificar-se.

*e*) Declaració responsable de no haver comés una infracció greu o delicte o frau, o haver participat en l’explotació, gestió o propietat de vaixells pesquers inclosos en la llista de vaixells de la Unió que practiquen pesca il·legal, no declarada i no reglamentada (INDNR), en els termes i dins dels terminis que establix l’article 11 de l’RFEMPA.

*f*) Declaració responsable del compliment de la normativa d’integració laboral de persones amb discapacitat, segons el Decret 279/2004, de 17 de desembre.

*g*) Declaració responsable de no trobar-se en situació de crisi d’acord amb la normativa comunitària ni tindre pendent de recuperació ajudes a conseqüència d’una decisió prèvia de la Comissió Europea que les declare il·legals i incompatibles amb el mercat comú.

*h*) Declaració responsable de comunicar qualsevol variació que afecte les dades i la documentació entregada a l’Administració en el context de tramitació d’esta ajuda.

*i*) Declaració responsable de facilitar en tot moment la realització dels controls necessaris per a comprovar la correcta concessió de l’ajuda.

*j*) Declaració responsable de disposar de capacitat financera i capacitat tècnica per a dur a terme les actuacions per a les quals sol·licita la subvenció.

*k*) En el cas de subvencions d’un import superior a 30.000 €, els sol·licitants de les quals siguen empreses que, d’acord amb la normativa comptable, presenten compte de pèrdues i guanys abreujat, declaració responsable del compliment dels terminis legals de pagament.

Mitjançant la presentació de la sol·licitud, el sol·licitant manifesta, davall de la seua responsabilitat, que totes les dades arreplegades en esta i en la documentació que s’adjunta són verídiques, que es troba en possessió de la documentació que així ho acredita i queda a la disposició de la Generalitat per a les comprovacions, els controls i les inspeccions posteriors que s’estimen oportunes, incloent l’acarament de les còpies aportades, per a la qual cosa podrà requerir l’exhibició del document original, sense perjuí de les facultats de comprovació, control i inspecció que tenen atribuïdes les administracions públiques.

*Quint. Documentació que ha d’acompanyar la sol·licitud d’ajuda*.

1. A la sol·licitud s’adjuntarà la documentació:

a) En el cas d’entitats, amb personalitat jurídica o sense, i en els casos en què la sol·licitud la presente un representant, s’haurà d’acreditar la representació a través de qualsevol mitjà vàlid en dret que deixe constància fidedigna de la seua existència. La representació es podrà acreditar amb una firma qualificada de representant, a través de la documentació acreditativa de representació o, en cas d’estar registrat en el Registre de representants de l’Agència de Tecnologia i Certificació Electrònica de la Comunitat Valenciana (ACCV), mitjançant la consulta del registre per l’òrgan gestor.

b) En el cas de persones jurídiques: documentació acreditativa de la vàlida constitució i inscripció registral.

c) En el cas d’entitats sense personalitat jurídica, la documentació acreditativa del nomenament d’un representant o apoderat únic de l’entitat, amb poders suficients per a complir les obligacions que, com a beneficiari, corresponen a l’entitat. Així mateix, es faran constar els compromisos d’execució assumits per cada membre de l’entitat i la quota de participació en l’entitat de cada un d’estos. Tot això, d’acord amb el model que es facilite al respecte en la seu electrònica de la Generalitat.

d) Certificat d’antecedents penals amb la totalitat dels antecedents no cancel·lats que tinga la persona sol·licitant en el moment de la certificació. Este certificat haurà d’aportar-se obligatòriament en el cas de persones jurídiques o persones físiques que s’oposen a la consulta per part de l’òrgan gestor en el Registre Central de Penats.

e) Per a aquelles subvencions d’import superior a 30.000 euros, quan les persones sol·licitants siguen persones físiques i jurídiques, distintes de les entitats de dret públic, amb ànim de lucre subjectes a la Llei 3/2004, de 29 de desembre, s’haurà d’acreditar el compliment dels terminis de pagament que preveu la citada llei. L’acreditació del compliment s’efectuarà a data de presentació de la sol·licitud i es realitzarà:

– En el cas que els sol·licitants siguen empreses que, d’acord amb la normativa comptable no tinguen obligació de presentar comptes o presenten un compte de pèrdues i guanys abreujat, acreditaran el compliment dels terminis legals de pagament mitjançant una declaració responsable inclosa en el model de sol·licitud.

– En cas que els sol·licitants siguen empreses que, d’acord amb la normativa comptable no puguen presentar un compte de pèrdues i guanys abreujat, acreditaran el compliment dels terminis legals de pagament mitjançant:

1r. Certificat emés per un auditor inscrit en el Registre oficial d’auditors de comptes que continga una transcripció desglossada de la informació en matèria de pagaments, descrita en la memòria dels últims comptes anuals auditats, quan d’estos es desprenga que arriba al nivell de compliment dels terminis de pagament que establix la Llei 3/2004, de 29 de desembre, determinat en este apartat, sobre la base de la informació requerida per la disposició addicional tercera de la Llei 15/2010, de 5 de juliol, de modificació de la Llei 3/2004, de 29 de desembre. Esta certificació serà vàlida fins que estiguen auditats els comptes anuals de l’exercici següent.

2n. En cas que no siga possible emetre el certificat al qual es referix el número anterior, «Informe de procediments acordats», elaborat per un auditor inscrit en el Registre oficial d’auditors de comptes, que, sobre la base de la revisió d’una mostra representativa de les factures pendents de pagament a proveïdors de la societat a una data de referència, concloga sense la detecció d’excepcions al compliment dels terminis de pagament de la Llei 3/2004, de 29 de desembre, o en el cas que es detectaren, estes no impedisquen arribar al nivell de compliment requerit en l’últim paràgraf d’este apartat.

A l’efecte d’esta convocatòria, s’entendrà complit el requisit exigit en este apartat quan el nivell de compliment dels terminis que preveu la Llei 3/2004, de 29 de desembre, siga igual o superior al percentatge que preveu la disposició final sexta, lletra *d*, apartat segon, de la Llei 18/2022, de 28 de setembre, de creació i creixement d’empreses.

f) Si el sol·licitant és una empresa, declaració sobre la grandària d’empresa de conformitat amb el que establix al respecte la Recomanació de la Comissió de 6 de maig de 2003 (DOCE núm. L 124, de 20.5.2003). S’adjuntarà la documentació acreditativa d’esta condició: Model de declaració de la condició de PIME, certificat de la plantilla mitjana de l’empresa (en cas que s’opose a la consulta per l’òrgan gestor), el compte de pèrdues i guanys i el balanç corresponent a l’últim exercici presentat en el Registre Mercantil. Les entitats exemptes de l’obligació de presentar els comptes de pèrdues i guanys i el balanç corresponent a l’últim exercici en el Registre Mercantil hauran de presentar, amb la declaració sobre la grandària de l’empresa, l’impost de societats de l’últim exercici.

g) Si el sol·licitant no es troba dins de les excepcions que preveu l’article 5.2 de l’Orde 7/2024, acreditació de disposar de fonts de finançament estables i suficients per a mantindre la seua activitat durant tot el període subvencionat, així com per a participar en el seu finançament (capacitat financera). El criteri per a acreditar la capacitat financera serà el volum anual de negocis de la persona sol·licitant que, referit a l’any de més volum de negoci dels tres últims conclosos, haurà de ser almenys una vegada i mitja el cost previst de l’operació sense incloure l’impost sobre el valor afegit.

El volum anual de negocis de la persona sol·licitant s’acreditarà per mitjà dels seus comptes anuals aprovats i depositats en el Registre Mercantil, si està inscrit en este registre; en cas contrari, pels depositats en el registre oficial en què haja d’estar inscrit. Els empresaris individuals no inscrits en el Registre Mercantil acreditaran el seu volum anual de negocis mitjançant els seus llibres d’inventaris i comptes anuals legalitzats pel Registre Mercantil, o mitjançant l’impost de societats de l’últim exercici.

En el cas que el sol·licitant siga un poder adjudicador, s’aportarà l’aprovació del gasto per l’òrgan de contractació o l’òrgan en què s’haja delegat esta funció.

Quan, a causa de la data de creació o d’inici d’activitat el volum de negocis no estiga disponibles respecte dels tres exercicis anteriors, s’utilitzaran les projeccions de negoci els anys successius. En este cas, s’haurà de presentar un pla de viabilitat econòmica de l’operació firmat per un tècnic competent.

*h*) En cas d’oposar-se a la consulta de l’òrgan gestor, titularitat real dels sol·licitants que siguen empreses i fundacions. La titularitat real s’acreditarà mitjançant acta notarial o certificat del registre mercantil. Dels titulars reals, s’haurà de subministrar la següent informació:

i) Nom i cognoms

ii) Data de naixement

iii) Número d’identificació fiscal

i) Memòria valorada de les actuacions, que ha de contindre, com a mínim, la informació següent:

– Productes que preveu la inversió i/o els servicis que es prestaran.

– Objectius que es pretenen aconseguir o finalitat de l’acció.

– Justificació de les competències i qualificacions dels mitjans personals per a dur a terme l’actuació.

– Ubicació (direcció i coordenades, si és el cas).

– Pressupost desglossat en les diferents partides de gasto que el componen i factures proforma que han servit de base per a l’elaboració del pressupost.

– Quan el sol·licitant no siga poder adjudicador i l’import del gasto subvencionable siga igual o superior a 40.000 euros (IVA exclòs), en cas d’obres, o 15.000 euros (IVA exclòs), en cas de subministraments o servicis, s’hauran de sol·licitar, com a mínim, tres ofertes de diferents proveïdors, amb caràcter previ a la contracció del compromís per a la instal·lació, la prestació del servici o l’entrega del bé, llevat que, per les seues característiques especials, no hi haja en el mercat un nombre suficient nombre d’entitats que els realitzen, presten o subministren. En aquells casos en què l’oferta finalment executada no fora la de menys import econòmic, el sol·licitant haurà de justificar les raons que van motivar tal decisió. Si tals raons no estan suficientment motivades, l’oferta més baixa de les presentades en la fase de sol·licitud constituirà a este efecte el límit màxim de gasto elegible per al càlcul de l’ajuda.

Per tal de garantir la moderació de costos en les inversions, l’administració podrà recaptar assessorament extern a través de servicis tècnics per a identificar gastos i preus mitjans susceptibles de superar els preus mitjans de mercat per a equips i instal·lacions de característiques similars. Els preus contrastats obtinguts així constituiran, com en l’apartat anterior, el límit màxim de gasto elegible per al càlcul de l’ajuda.

– Dades requerides per al càlcul dels criteris generals, els criteris específics i per a valorar la contribució als indicadors de resultat del tipus d’activitat arreplegats en l’annex II de l’Orde 7/2024, així com la documentació justificativa d’estos.

– Quan es tracte de projectes amb finalitats productives i gasto subvencionable superior a 100.000 euros, estudi que prove la viabilitat econòmica de la inversió mitjançant un informe elaborat i subscrit per un titulat competent, que haurà d’incloure, com a mínim, els següents paràmetres financers relatius a la inversió:

– Valor actual net (VAN).

– Taxa interna de retorn (TIR).

El cost d’este informe serà subvencionable.

– Calendari d’execució de les actuacions previstes amb l’especificació de les dates d’inici i final d’estes.

j) Presentar documentació acreditativa del compliment dels requisits en matèria ambiental que definix l’apartat 2.6.9.6 del document Criteri de selecció de les operacions, en funció de la tipologia del projecte.

k) Documentació acreditativa de la titularitat del bé sobre el qual se sol·licita l’ajuda (certificació actualitzada del Registre Mercantil o de la Propietat), de la concessió per a l’explotació d’este o qualsevol altre document, degudament firmat, en el qual el titular del bé autoritze la persona sol·licitant a executar l’operació en el bé sobre el qual se sol·licita l’ajuda.

l) Quan es tracte d’inversions en vaixells pesquers sense increment de capacitat pesquera, certificat del fet que l’operació no contribuirà a augmentar la capacitat de pesca del vaixell o la capacitat d’este per a detectar peix. El certificat l’ha d’emetre un tècnic o una persona experta independent amb competència per a l’emissió. El cost d’este certificat serà elegible, per la qual cosa es podrà incloure dins del pressupost per a ser subvencionat.

m) Projecte tècnic quan les inversions prevegen obres, instal·lacions o processos industrials que així ho requerisquen. Els projectes hauran d’estar visats pel col·legi professional corresponent en els casos que preveu el Reial decret 1000/2010, de 5 d’agost, sobre visat col·legial obligatori; en els casos en què no siga obligatori el visat, el tècnic que firme el projecte ha de presentar una declaració responsable en el qual s’incloga la informació següent:

“Nom i cognoms, DNI, titulació, especialitat, col·legi professional, número de col·legiat, correu electrònic.

Declare, davall de la meua responsabilitat, que:

– Dispose de la titulació assenyalada en l’apartat anterior.

– D’acord amb les atribucions professionals d’esta titulació, tinc competència per a la redacció i firma del projecte tècnic denominat “Nom del projecte”.

– No estic inhabilitat, ni administrativament ni judicialment, per a la redacció i firma d’este projecte.

– Complisc amb els requisits legals establits per a l’exercici de la professió.

I, per a deixar-ne constància i que tinga els efectes oportuns, s’expedix i es firma la present declaració responsable de la veracitat de les dades i la informació anteriors.”

El contingut dels projectes s’ajustarà al que establix l’article 233 de la Llei 9/2017, de 8 de novembre, de contractes del sector públic. Sobre esta base, els projectes d’obres hauran d’incloure, almenys:

i) Una memòria en la qual es descriga l’objecte de les obres, que arreplegarà els antecedents i la situació prèvia a estes, les necessitats que cal satisfer i la justificació de la solució adoptada, amb el detall dels factors de tot orde que cal tindre en compte.

ii) Els plans de conjunt i de detall necessaris perquè l’obra quede perfectament definida, així com els que delimiten l’ocupació de terrenys i la restitució de servituds i altres drets reals, si és el cas, i servicis afectats per la seua execució.

iii) El plec de prescripcions tècniques particulars, a on es farà la descripció de les obres i es regularà la seua execució, amb la indicació de la forma en què esta es durà a terme, les obligacions d’orde tècnic que corresponguen al contractista i la manera en què es durà a terme el mesurament de les unitats executades i el control de qualitat dels materials emprats i del procés d’execució.

iv) Un pressupost, integrat per diversos parcials o no, amb l’expressió dels preus unitaris i dels descompostos, si és el cas, l’estat de mesuraments i els detalls precisos per a la valoració.

v) Un programa de desenrotllament dels treballs o pla d’obra de caràcter indicatiu, amb previsió, si és el cas, del temps i cost.

vi) Les referències de tota mena en què es fonamentarà el replantejament de l’obra.

vii) L’estudi de seguretat i salut o, si és el cas, l’estudi bàsic de seguretat i salut, en els termes que preveuen les normes de seguretat i salut en les obres.

viii) Tota la documentació que prevegen en normes de caràcter legal o reglamentari.

ix) Llevat que això resulte incompatible amb la naturalesa de l’obra, el projecte haurà d’incloure un estudi geotècnic dels terrenys sobre els quals esta s’executarà.

x) Les factures proforma que han servit de base per a elaborar el pressupost.

Els projectes s’hauran de presentar d’acord amb el que disposa l’Orde 9/2016, de 22 d’abril de 2016, de la Conselleria d’Agricultura, Medi Ambient, Canvi Climàtic i Desenrotllament Rural, per la qual s’establix el format digital per a la presentació de projectes tècnics. Este haurà de sotmetre’s a un informe de l’oficina de supervisió de projectes d’acord amb el que disposa l’article 164.*h*  de la Llei 1/2015, de 6 de febrer.

n) Acreditació que les actuacions no han conclòs materialment o s’han executat íntegrament abans que es presente la sol·licitud d’ajuda, ni han sigut realitzades o abonades fora del període comprés entre l’1 de gener de 2021 i el 31 de desembre de 2029. L’acreditació d’esta circumstància es farà:

– En operacions iniciades, però no finalitzades abans de la presentació de la sol·licitud d’ajuda, es comprovarà mitjançant una acta de no inici funcionarial o notarial que acredite que l’operació s’ha iniciat amb posterioritat a l’1 de gener de 2021, i mitjançant una acta funcionarial o notarial que acredite que l’operació no està finalitzada en el moment de presentar la sol·licitud d’ajuda.

– En operacions que s’inicien després de la presentació de sol·licitud d’ajuda, en una mateixa acta notarial o funcionarial, es comprovarà el no inici i la no finalització de l’operació.

o) A més del que s’indica en este article, s’haurà de presentar la documentació específica per al tipus d’activitat en qüestió que es determine en l’annex II de l’Orde 7/2024.

p) Declaració responsable del fet que l’operació per la qual se sol·licita l’ajuda complirà amb la normativa aplicable en matèria d’accessibilitat per a les persones amb discapacitat segons model disponible en la seu electrònica de la Generalitat.

L’acreditació de la documentació relacionada s’ha d’efectuar sense perjuí del que establix l’article 28.2 de la Llei 39/2015, d’1 d’octubre.

2. Quan l’Administració actuant consulte o recapte dades o documents en l’àmbit de les finalitats de la convocatòria que estiguen en el seu poder o que hagen sigut elaborades per qualsevol altra administració, el règim aplicable serà el següent:

a) L’òrgan gestor del procediment haurà d’estar autoritzat per la persona interessada per a poder consultar les dades d’estar al corrent dels pagaments amb l’Agència Tributària, estatal i autonòmica, les dades d’identitat fiscal davant de l’Agència Estatal de l’Administració Tributària. En cas contrari, la persona interessada haurà d’aportar els documents acreditatius corresponents.

b) L’òrgan gestor del procediment té potestat per a consultar les dades d’estar al corrent amb la Tresoreria de la Seguretat Social, les dades del Registre públic concursal, el Registre de representants de l’Agència de Tecnologia i Certificació Electrònica de la Comunitat Valenciana (ACCV), la consulta d’inexistència d’antecedents penals en el cas de persones físiques, la consulta de la plantilla mitjana de l’empresa i la consulta sobre la titularitat real. En el cas d’inversions a bord de vaixells pesquers, comprovarà els dies d’activitat pesquera mitjançant els dispositius de localització de vaixells via satèl·lit (VMS), diaris electrònics de bord (DEA), diari de pesca o notes de venda. No obstant això, si la persona interessada es vol oposar, és imprescindible que indique la informació concreta a la consulta de la qual s’oposa i els motius que ho justifiquen. Si s’oposa, queda obligada a aportar els documents acreditatius corresponents.

c) L’òrgan gestor podrà verificar l’exactitud de les dades declarades per la persona interessada, d’acord amb el que establix la disposició addicional octava de la Llei orgànica 3/2018, de 5 de desembre, l’article 4 de la Llei 40/2015, d’1 d’octubre, de règim jurídic del sector públic, i l’article 13 de la Llei 38/2003, de 17 de novembre, general de subvencions.

Sext. Documentació que ha d’acompanyar la sol·licitud de pagament

1. Juntament amb la sol·licitud de pagament, degudament omplida, haurà d’aportar la documentació següent:

*a*) Memòria econòmica justificativa dels gastos realitzats en la qual s’incloga:

i) Llista classificada dels gastos i les inversions de l’activitat, amb identificació del creditor i del document, l’import, la data d’emissió i la data de pagament. S’indicaran, si és el cas, les desviacions esdevingudes respecte al pressupost sobre la base del qual es va concedir l’ajuda. Es presentarà en la seu electrònica de la Generalitat Valenciana.

ii) Les factures o els documents de valor probatori equivalent en el tràfic jurídic mercantil o amb eficàcia administrativa que basen la llista classificada dels gastos i les inversions del punt anterior. Les factures hauran de complir els requisits que establix el Reial decret 1619/2012, de 30 de novembre, pel qual s’aprova el reglament pel qual es regulen les obligacions de facturació.

iii) Documents justificatius de pagament: es consideraran admissibles, com a documents acreditatius del pagament, les transferències bancàries, extractes o certificacions bancàries, o l’extracte o detall bancari que acredite el càrrec en el compte del beneficiari, en el cas de pagaments mitjançant xecs nominatius.

En els documents de pagament, s’haurà de fer menció expressa als següents continguts que per a ser vàlids hauran de permetre identificar:

– La data efectiva d’eixida dels fons

– El pagador, que haurà de ser el beneficiari de l’ajuda

– El tercer que percep les quantitats pagades

– L’import que cal justificar, que ha de coincidir amb l’imputat en el document de gasto.

– El concepte del pagament.

Si el document de pagament no fa referència al número de factura, aquell s’haurà d’acompanyar de la documentació que permeta acreditar la correspondència entre gasto i pagament.

No s’admetran els pagaments en metàl·lic, ni els rebuts d’estos pagaments podran ser considerats vàlids per a la justificació de gastos elegibles.

iv) En el cas d’adquisició de maquinària i equips, s’haurà d’adjuntar, a més, una llista dels equipaments subvencionats en la qual conste la marca, el model i el número de sèrie o la referència equivalent per a la seua identificació.

b) En el cas d’adquisició de béns immobles, certificat de taxador independent degudament acreditat i inscrit en el corresponent registre oficial.

c) En cas de realització d’obres de millora i construcció d’infraestructures que es paguen mitjançant certificació: les certificacions parcials o finals d’obra de l’execució de les inversions.

d) En la justificació de la realització d’estudis, projectes tècnics, plans i documents similars, s’entregarà un exemplar en suport informàtic adequat per a possibilitar la seua comprovació,

e) En el cas de projectes d’inversió subjectes a avaluació d’impacte ambiental, s’haurà d’aportar la resolució amb la qual s’haja conclòs l’avaluació i autorització substantiva del projecte.

f) Per a operacions que tinguen més de deu factures, certificat d’un auditor inscrit en el Registre oficial d’auditors de comptes (ROAC), amb la indicació que les factures presentades amb la sol·licitud de pagament s’han pagat en els terminis que preveu la Llei 3/2004, de 29 de desembre, per la qual s’establixen mesures de lluita contra la morositat en les operacions comercials. Este certificat serà subvencionable. En el cas d’operacions de fins a deu factures, la comprovació que s’han pagat en 30 dies es realitzarà d’ofici. Per a les factures que no s’hagen pagat en eixe termini, s’haurà d’acreditar documentalment el compliment dels terminis que preveu la llei mencionada.

g) En el cas de canvis estructurals en els vaixells pesquers que impliquen modificacions d’arqueig, full d’assentament actualitzat.

h) Llicències o autoritzacions exigibles en funció de l’activitat que es desenrotllarà segons el dret aplicable.

i) Quan el sol·licitant siga un poder adjudicador, d’acord amb el que establix l’article 3.3 de la Llei 9/2017, de contractes del sector públic, i l’operació subvencionable es realitze a través d’un contracte, s’aportarà:

i) titularitat real del/dels contractista/istes que s’acreditarà mitjançant una acta notarial o certificat del registre mercantil. Dels titulars reals, s’haurà de subministrar la informació següent:

– Nom i cognoms

– Data de naixement

– Número d’identificació fiscal

ii) llista de control omplida i subscrita per l’òrgan de contractació en model normalitzat disponible en la seu de la Generalitat, en què es justifique que el contracte subjacent complix la Llei 9/2017, de contractes del sector públic, així com la pista d’auditoria i la documentació del contracte que fonamente la llista de control.

j) Les operacions que no siguen susceptibles de comprovació material, hauran de justificar-se mitjançant un informe o una memòria en la qual es detalle l’activitat subvencionada, la finalitat que es pretenia aconseguir amb l’ajuda, i en la qual es demostre la consecució d’esta activitat.

k) A més del que s’ha indicat en este article, s’haurà de presentar la documentació específica per al tipus d’activitat en qüestió que s’indique en l’annex II de l’Orde 7/2024.

l) Indicadors de resultats pertinents establits per a cada tipus d’activitat en l’annex III de l’Orde 7/2024 una vegada finalitzada l’operació i, a tot tardar, en ocasió de la sol·licitud de l’últim pagament.

2. Quan l’Administració actuant consulte o recapte dades o documents en l’àmbit dels fins de la convocatòria que estiguen en poder seu o que hagen sigut elaborats per qualsevol altra administració, el règim aplicable serà el que establix el resolc quint punt 2 apartats *a*, *b*  i *c*  de la present convocatòria.

*Sèptim. Criteris de valoració de les sol·licituds*

1. Les sol·licituds s’avaluaran seguint el que indiquen els articles 16 i 17 de l’Orde 7/2024.

2. Les sol·licituds presentades durant els dos mesos següents al de la publicació de l’extracte de la present convocatòria en el *Diari Oficial de la Generalitat Valenciana*  s’avaluaran conjuntament en una primera comissió de valoració. Les sol·licituds presentades durant el tercer, quart i quint mes següent al de la publicació de l’extracte de la present convocatòria en el *Diari Oficial de la Generalitat Valenciana*  s’avaluaran en una segona comissió de valoració.

*Octau. Proposta de resolució*

1. D’acord amb l’article 24.4 de la Llei 38/2003, general de subvencions, l’òrgan col·legiat remetrà el resultat de l’avaluació de sol·licituds a l’òrgan instructor, en este cas, les seccions de pesca marítima de les direccions territorials.

2, L’òrgan instructor, a la vista de l’expedient i de l’informe de l’òrgan col·legiat, formularà la proposta de resolució provisional, degudament motivada, que s’haurà de notificar als interessats en la forma que establisca la convocatòria, i es concedirà un termini de 10 dies per a presentar al·legacions.

Es podrà prescindir del tràmit d’audiència quan no figuren en procediment ni es tinguen en compte altres fets ni altres al·legacions i proves més que les adduïdes pels interessats. En este cas, la proposta de resolució formulada tindrà el caràcter de definitiva.

1. Examinades les al·legacions adduïdes, si és el cas, pels interessats, es formularà la proposta de resolució definitiva, que haurà d’expressar el sol·licitant per al qual es proposa la concessió de la subvenció, i la seua quantia, de manera que s’especificarà la seua avaluació i els criteris de valoració seguits per a efectuar-la.

*Nové. Resolució*

1. El director general competent en pesca marítima i aqüicultura resoldrà el procediment de concessió a la vista de la proposta de resolució.

2. Mitjançant una resolució s’acordaran tant l’atorgament de les ajudes com la desestimació i la no concessió per inadmissió, denegació, desistiment, renúncia al dret o la impossibilitat material sobrevinguda.

3. La resolució de concessió de l’ajuda concretarà la data límit de finalització de l’acció conformement a criteris objectius de gestió de tals ajudes, que es podrà dividir en diverses anualitats. Abans d’esta data, el beneficiari haurà de comunicar a la secció de pesca marítima de la direcció territorial corresponent que ha finalitzat l’operació a l’efecte d’alçar la corresponent acta de final d’obra.

*Dècim. Notificació*

1. La resolució de cada una de les successives convocatòries serà notificada als interessats de conformitat amb el que disposen els articles 40 i següents de la Llei 39/2015, d’1 d’octubre, del procediment administratiu comú.

2. El termini màxim per a dictar i notificar esta resolució serà de 6 mesos a comptar de la presentació de la sol·licitud. El transcurs del termini esmentat sense que s’haja dictat i notificat la resolució legitima les persones interessades a considerar desestimada per silenci administratiu la seua sol·licitud.

*Onzé. Recurs*

Contra esta resolució, que posa fi a la via administrativa, podrà interposar-se potestativament un recurs de reposició davant del conseller d’Agricultura, Aigua, Ramaderia i Pesca, en el termini d’un mes, comptat des de l’endemà de la seua publicació, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats a partir de l’endemà de la seua publicació. Tot això, de conformitat amb el que disposen els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, i 46.1 de la Llei 29/1998, de 13 de juliol, reguladora de la jurisdicció contenciosa administrativa.

*Dotzé. Protecció de dades de caràcter personal*

1. La gestió de les ajudes que preveuen estes bases comporta el tractament de dades de caràcter personal, per la qual cosa cal complir les mesures i les garanties que regula la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’estes dades, i la Llei orgànica 3/2018, de 5 de desembre, de protecció de dades personals i garantia dels drets digitals.

2. D’acord amb el que preveuen els articles 13 i 14 del Reglament (UE) 2016/679 i l’article 11 de la Llei orgànica 3/2018, de 5 de desembre, respecte del tractament de dades de caràcter personal, cal informar dels aspectes següents:

*a*) Nom del tractament: Ajudes a la pesca del Fons Europeu Marítim, de Pesca i Aqüicultura (FEMPA).

Identitat del responsable del tractament: Persona titular de la subsecretaria de la conselleria competent en matèria d’agricultura

*b*) Finalitat del tractament: Recopilació i tractament de dades necessàries per a la gestió financera, el seguiment, l’auditoria i l’avaluació del Fons Europeu Marítim, de la Pesca i l’Aqüicultura (FEMPA), que es posaran a la disposició de les autoritats de gestió, certificació i d’auditoria.

*c*) Exercici de dret: Les persones interessades tenen dret a sol·licitar l’accés, la rectificació i la supressió de les seues dades de caràcter personal, així com a sol·licitar la limitació o oposició al seu tractament i a no ser objecte de decisions individuals automatitzades, de manera presencial o telemàtica, de conformitat amb el que preveu l’adreça d’internet següent: [sede.gva.es/va/proc19970](https://sede.gva.es/va/inicio/procedimientos?id_proc=19721).

*d*) Reclamacions: Sense perjuí de qualsevol altre recurs administratiu o acció judicial, si la persona interessada entén vulnerat el seu dret a la protecció de dades, pot reclamar davant de la Delegació de Protecció de Dades de manera presencial o telemàtica, de conformitat amb el que preveu la següent adreça d’Internet:

<https://sede.gva.es/va/inicio/procedimientos?id_proc=22102>, sense perjuí de la possibilitat de reclamar davant de l’Agència Espanyola de Protecció de Dades.

e) Es pot obtindre informació més detallada en l’enllaç següent:

<https://gvaoberta.gva.es/va/registre-activitats-de-tractament>

3. Quan la persona sol·licitant, o el seu representant legal, aporte dades de caràcter personal de terceres persones en el procediment administratiu, tindrà l’obligació d’informar dels aspectes següents:

*a*) La comunicació d’estes dades a l’Administració per al tractament en l’àmbit de les competències pròpies i d’acord amb les finalitats del procediment.

*b*) La possibilitat que l’Administració faça consultes relacionades amb les seues dades per a comprovar, entre altres aspectes, que són veraces. Si esta consulta necessita una autorització per llei per part de les persones les dades de les quals s’han de consultar, la persona sol·licitant o el seu representant legal han d’haver recaptat esta autorització, que ha d’estar disponible a requeriment de l’Administració en qualsevol moment.

*c*) La possibilitat i manera d’exercir els drets d’accés, rectificació, supressió, limitació del tractament o oposició que l’assistixen en relació amb el tractament de les seues dades personals.

*Tretzé. Comunicació, publicitat, transparència, subministrament d’informació i dades obertes*

1. L’acceptació per part de les entitats beneficiàries del finançament de les ajudes regulades en la present resolució, implica l’acceptació de la seua inclusió en la llista d’operacions, que publicarà l’autoritat de gestió de conformitat amb l’article 49.3 de l’RDC.

2. Els beneficiaris del FEMPA assumiran les obligacions de conformitat amb l’article 50 de l’RDC que es resumixen a continuació. L’incompliment d’estes obligacions podrà suposar una cancel·lació de l’ajuda de fins a un 3 % de l’ajuda corresponent al FEMPA.

*a*) En el lloc web oficial del beneficiari, quan este lloc web existisca, i en els seus comptes en els mitjans socials, faran una descripció breu de l’operació, de manera proporcionada en relació amb el nivell de l’ajuda, amb els seus objectius i resultats, i destacaran l’ajuda financera de la Unió.

*b*) Proporcionaran una declaració que destaque l’ajuda de la Unió de manera visible en documents i materials de comunicació relacionats amb l’execució de l’operació, destinats al públic o als participants.

*c*) Per a les operacions amb un cost total superior a 100.000 euros, s’exhibiran plaques o tanques publicitàries resistents en un lloc ben visible per al públic, en les quals figure l’emblema de la Unió, de conformitat amb les característiques tècniques que figuren en l’annex IX de l’RDC, tan prompte com comence l’execució física d’operacions que impliquen inversions físiques o s’instal·len els equips que s’hagen adquirit.

*d*) Per a les operacions que no s’incloguen en la lletra *c*, exhibiran en un lloc ben visible per al públic almenys un cartell de grandària mínima A3 o una pantalla electrònica equivalent amb informació sobre l’operació en què es destaque l’ajuda dels fons.

*e*) Per a les operacions d’importància estratègica i les operacions amb un cost total superior a 23.118.324 euros, organitzaran una activitat o un acte de comunicació, segons convinga, i faran participar la Comissió i l’autoritat de gestió responsable en el moment oportú.

3. A més, les persones beneficiàries de la subvenció hauran de complir les obligacions de transparència que preveu la Llei 19/2013, de 9 de desembre, de transparència, accés a la informació pública i bon govern; la Llei 1/2022, de 13 d’abril, de transparència i bon govern de la Comunitat Valenciana, i l’article 18 de la Llei general de subvencions, els subjectes beneficiaris de la subvenció hauran de complir les següents obligacions de transparència:

*a*) En particular, les entitats privades han de complir les obligacions de publicitat activa que arreplega el capítol II del títol I de la Llei 19/2013, de 9 de desembre, quan:

i) Perceben durant el període d’un any ajudes o subvencions públiques en una quantia superior a 100.000 euros.

ii) Perceben, durant el període d’un any natural, alguna ajuda o subvenció de les entitats públiques de la Comunitat Valenciana que arreplega l’article 3 de la Llei 1/2022, en una quantia superior a 50.000 euros.

iii) Les ajudes o les subvencions percebudes representen almenys el 40 % del total dels seus ingressos anuals, sempre que arriben com a mínim a la quantitat de 5.000 euros.

En particular, s’han de publicar en els termes que preveuen els principis generals de l’article 5 de la Llei 19/2013, la informació institucional i organitzativa de l’article 6 i l’econòmica i pressupostària de l’article 8 d’esta. Esta publicació es farà a través de la pàgina web de l’entitat, o bé mitjançant la plataforma TEP – Transparència Entitats Privades, de GVA Oberta, a la qual es pot accedir en gvaoberta.gva.es/va/tep.

Esta informació s’haurà de publicar a partir de l’any següent a aquell en el qual s’hagen superat els llindars establits i s’haurà de mantindre publicada durant, almenys, quatre anys naturals.

Sense perjuí de les obligacions que preveuen els apartats anteriors, totes les entitats beneficiàries de subvenció han de fer la publicitat adequada del caràcter públic del finançament de programes, activitats, inversions o actuacions de qualsevol mena que siguen objecte de subvenció, amb la inclusió del logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals, i en qualsevol altre mitjà de publicitat que es faça de l’activitat subvencionada.

*c*) Les entitats o les persones beneficiàries de subvencions estan obligades a subministrar a l’entitat concedent, amb un requeriment previ, tota la informació que siga necessària perquè esta complisca les obligacions que preveu la Llei 1/2022, de 13 d’abril, en el termini de 15 dies hàbils des del requeriment. Una vegada transcorregut el termini conferit en el requeriment sense que este s’haja atés, l’òrgan que haja fet el requeriment podrà acordar, amb un advertiment i una audiència previs a la persona interessada, la imposició de multes coercitives en els termes que preveu l’article 5 de la Llei 1/2022, de 13 d’abril.

*d*) Els nous conjunts de dades que es generen per la formalització i el desenrotllament de les subvencions atorgades per l’Administració de la Generalitat s’han de disposar, sempre que siga possible, com a conjunt de dades obertes.

Catorzé. Efectes de la resolució

Esta resolució tindrà efectes des de l’endemà de la publicació del seu extracte en el *Diari Oficial de la Generalitat Valenciana*.

Contra esta resolució, que posa fi a la via administrativa, es podrà interposar un recurs potestatiu de reposició davant del mateix òrgan que la dicta, en el termini d’un mes comptat des de l’endemà de la seua publicació, d’acord amb el que disposen els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, o bé directament un recurs contenciós administratiu, en el termini de dos mesos comptats des de l’endemà de la publicació, de conformitat amb el que establix la Llei 29/1998, de 13 de juliol, reguladora de la jurisdicció contenciosa administrativa.

  

València, 16 de setembre de 2024

Miguel Barrachina Ros

Conseller d'Agricultura, Aigua, Ramaderia i Pesca